酬吳七見寄
作者：白居易
朝代：唐

paragraphs: 曲江有病客，尋常多掩關。
又聞馬死來，不出身更閑。
聞有送書者，自起出門看。
素緘署丹字，中有瓊瑤篇。
口吟耳自聽，當暑忽翛然。
似漱寒玉冰，如聞商風弦。
首章歎時節，末句思笑言。
嬾慢不相訪，隔街如隔山。
嘗聞陶潛語，心遠地自偏。
君住安邑里，左右車徒喧。
竹藥閉深院，琴尊開小軒。
誰知市南地，轉作壺中天。
君本上清人，名在石堂間。
不知有何過，謫作人間仙。
常恐歲月滿，飄然歸紫煙。
莫忘蜉蝣內，進士有同年。